Brno
Store norske leksikon,Geografi,Verdens geografi,Europa,Tsjekkias geografi
Brno er en by i Tsjekkia, den største byen i Morava (Mähren) og landets nest største by. Byen har 398 510 innbyggere (2021). Storbyområdet har cirka 700 000 innbyggere (2021). Brno er et handels-, kommunikasjons- og kultursentrum for Morava.
Næringsliv og transport Viktige næringsvirksomheter er tekstilindustri, maskinfabrikker (blant annet traktorer, jakt- og håndvåpen) og kjemisk industri. I Brno avholdes det årlig en internasjonal ingeniørmesse. Dette er den ledende industrihandelsmesse i Sentral-Europa med deltakelse av mer enn 1500 utstillere og mer enn 75 000 besøkende fra nesten 60 land. Jernbaneforbindelsen mellom Brno og Wien ble åpnet i 1839. Det er gode jernbaneforbindelser mellom Brno og andre byer i Tsjekkia. 7,5 kilometer utenfor Brno er det en internasjonal flyplass. Kultur og utdanning Den indre delen av byen har trange gater og mange gamle bygninger. Den er omgitt av brede ringbulevarder, der de gamle befestninger har ligget. Befestningene ble nedlagt i 1860. Špilberk borg ble bygd i første halvdel av det 13. århundre, mens Peter og Paul katedralen ble bygd i det 14. og 15. århundre på et sted hvor det tidligere var et kapell fra det 11. århundre. Dominikanerklosteret er fra 1247 og rådhuset fra 1511. Villa Tagendhat ble tegnet av den tysk-amerikanske arkitekten Ludwig Miles van der Rohe (1886–1969) for det jødiske ekteparet Grete Tugenhat (1903–1970) og Fritz Tagenhat (1895–1958). Villaen ble oppført mellom 1928 og 1930 i stilretningen funksjonalisme. Bygningen ble i 2001 oppført på UNESCOs verdensarvliste. I byen er det flere museer, herunder et historisk museum og et teknisk museum, samt et planetarium. Brno er et senter for dukketeater i Tsjekkia. I Brno er det 13 universiteter og flere forskningsinstitusjoner. Masaryk-universitetet, som ble grunnlagt i 1919, har mer enn 40 000 studenter. Teknologiuniversitetet er fra 1999 og har mer enn 20 000 studenter. I Brno er det også en veterinær- og landbrukshøyskole og et musikkakademi. Historie Brnos historie går antakelig tilbake til keltisk tid og byen fikk i 1234 sørtysk byrett. Borgen Špilberk (Spielberg) var i perioden 1349–1411 residens for markgrevene av Mähren og i perioden 1621–1857 østerriksk statsfengsel. I trettiårskrigen ble Brno beleiret i 16 uker av svenskene under Lennart Torstensson i 1645. Før slaget ved Austerlitz i 1805 var byen Napoleons hovedkvarter. Gregor Mendel var abbed ved augustinerklosteret i Brno. I 1930 utgjorde tyskere 20 prosent av befolkningen i byen. De bodde særlig i gamlebyen, men ble fordrevet i 1945. Les mer i Store norske leksikon Tsjekkias geografi Morava Tsjekkia Tsjekkias historie Økonomi og næringsliv i Tsjekkia Eksterne lenker UNESCO World Heritage Site: Tugendhat Villa in Brno